Document ID: 32014R0003

REGOLAMENT TA’ DELEGA TAL-KUMMISSJONI (UE) Nru 3/2014
tal-24 ta’ Ottubru 2013
li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti tas-sikurezza funzjonali tal-vetturi għall-approvazzjoni ta’ vetturi b’żewġ jew tliet roti u kwadriċikli
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 168/2013 tal-Parlament Ewropew u tal-Kunsill tal-15 ta’ Jannar 2013 dwar l-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli (1), u b’mod partikolari l-Artikoli 18(3), 20(2), 22(5), 54(3) tiegħu,
Billi:
(1)
Is-suq intern huwa magħmul minn żona mingħajr fruntieri interni li fiha jrid jiġi żgurat il-moviment ħieles tal-prodotti, tal-persuni, tas-servizzi u tal-kapital. Għal dan l-iskop, japplikaw sistemi komprensivi ta’ approvazzjoni tat-tip u sistema ta’ sorveljanza tas-suq imsaħħa għall-vetturi tal-kategorija L u s-sistemi, komponenti u unitajiet tekniċi separati tagħha, kif definiti bir-Regolament (UE) Nru168/2013.
(2)
It-terminu “Vetturi tal-Kategorija L” ikopri firxa wiesgħa ta’ tipi ta’ vetturi ħfief differenti b’żewġ, tliet jew erba’ roti, eż. muturi, mopeds b’żewġ jew tliet roti, muturi b’żewġ jew tliet roti, muturi b’side-cars u vetturi b’erba’ roti (kwadriċikli) bħall-quads, vetturi all-terrain u l-quadrimobiles tat-triq.
(3)
Bid-Deċiżjoni tal-Kunsill Nru 97/836/KE (2), l-Unjoni aderixxiet għall-Ftehim tal-Kummissjoni Ekonomika għall-Ewropa tan-Nazzjonijiet Uniti fir-rigward tal-adozzjoni ta’ preskrizzjonijiet tekniċi uniformi għall-vetturi bir-roti, it-tagħmir u l-partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta’ dawn il-preskrizzjonijiet (“il-Ftehim Rivedut tal-1958”).
(4)
Bid-Deċiżjoni tal-Kunsill 97/836/KE, l-Unjoni aderixxiet ukoll għar-Regolamenti Nru 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 u 102 tal-Kummissjoni Ekonomika għall-Ewropa tan-Nazzjonijiet Uniti (NU/KEE).
(5)
L-Unjoni aderixxiet mar-regolament Nru 110 tan-NU/KEE dwar il-komponenti speċifiċi tal-vetturi motorizzati li jużaw il-gass naturali kkompressat (CNG) fis-sistema ta’ propulsjoni tagħhom u dwar il-vetturi fir-rigward tal-installazzjoni ta’ komponenti speċifiċi ta’ tip approvat għall-użu tal-gass naturali kkompressat (CNG) fis-sistema tal-propulsjoni tagħhom. Bid-Deċiżjoni tal-Kunsill Nru2000/710/KE (3), l-Unjoni qed taderixxi wkoll mar-regolament Nru 67 tan-NU/KEE dwar l-approvazzjoni tat-tagħmir speċjali għall-vetturi motorizzati li jaħdmu bil-gass likwifikat tal-petroleum.
(6)
Il-manifatturi japplikaw għall-approvazzjoni tat-tip għall-vetturi tal-kategorija L, is-sistemi, il-komponenti jew unitajiet tekniċi separati tagħhom skont ir-Regolament (UE) Nru 168/2013. Fil-leġiżlazzjoni tal-Unjoni, il-biċċa l-kbira tar-rekwiżiti dwar il-parts tal-vetturi huma meħuda mir-regolamenti korrispondenti tan-NU/KEE. Ir-regolamenti tan-NU/KEE jiġu emendati b’mod kostanti mal-progress teknoloġiku u r-regolamenti rispettivi tal-Unjoni jkollhom jiġu aġġornati regolarment kif meħtieġ. Sabiex jiġi evitat dan ix-xogħol doppju, il-Grupp ta’ Livell Għoli tal-CARS 21 irrakkomanda (4) li ssir sostituzzjoni ta’ diversi direttivi tal-Unjoni permezz tal-integrazzjoni u l-applikazzjoni obbligatorja tar-regolamenti korrispondenti tan-NU/KEE fil-leġiżlazzjoni tal-Unjoni.
(7)
Il-possibbilità li r-regolamenti tan-NU/KEE jiġu applikati bis-saħħa ta’ leġiżlazzjoni tal-Unjoni li tipprevedi l-integrazzjoni ta’ dawk ir-regolamenti tan-NU/KEE għall-iskop tal-approvazzjoni tat-tip tal-UE għall-vetturi hija prevista fir-Regolament (UE) Nru 168/2013. Skont dak ir-Regolament, l-approvazzjoni tat-tip skont ir-regolamenti tan-NU/KEE li huma applikabbli fuq bażi obbligatorja hija meqjusa bħala approvazzjoni tat-tip tal-UE skont dak ir-Regolament u l-atti ddelegati u ta’ implimentazzjoni tiegħu.
(8)
L-applikazzjoni obbligatorja tar-regolamenti tan-NU/KEE tgħin biex ma jkunx hemm duplikazzjoni mhux biss tar-rekwiżiti tekniċi iżda wkoll tal-proċeduri taċ-ċertifikazzjoni u l-proċeduri amministrattivi. Barra minn hekk, l-approvazzjoni tat-tip li hija direttament ibbażata fuq standards maqbula internazzjonalment tista’ ttejjeb l-aċċess għas-suq fil-pajjiżi terzi, b’mod partikolari dawk li huma partijiet kontraenti għall-Ftehim Rivedut tal-1958, u b’hekk issaħħaħ il-kompetittività tal-industrija tal-Unjoni.
(9)
Huwa xieraq li r-Regolamenti Nru 1, 3, 4, 6, 7, 8, 10, 14, 16, 17, 18, 19, 20, 23, 26, 28, 30, 31, 34, 37, 38, 39, 43, 44, 45, 46, 48, 53, 54, 55, 56, 57, 60, 62, 64, 67, 72, 74, 75, 76, 77, 78, 81, 82, 87, 90, 91, 97, 98, 99, 100, 104, 106, 110, 112, 113, 116, 119, 121, 122, 123 u 127 tan-NU/KEE jiġu inklużi fil-lista ta’ regolamenti tan-NU/KEE applikabbli fuq bażi obbligatorja stipulati fl-Anness I ta’ dan ir-Regolament.
(10)
L-Artikolu 22 tar-Regolament (UE) Nru 168/2013 u l-Annessi II(B) u VIII tiegħu jistabbilixxu rekwiżiti tas-sikurezza funzjonali. Ir-rekwiżiti dwar is-sedili u sits, dwar il-kapaċità ta’ manuvrar, ta’ tidwir mal-kantunieri u ta’ dawrien, dwar l-ittestjar tad-durabilità tas-sistemi, parts u tagħmir kritiċi għas-sikurezza funzjonali, u dwar l-integrità tal-istruttura tal-vettura huma meqjusa bħala importanti ħafna għas-sikurezza funzjonali ta’ vettura tal-kategorija L, kif inhuma wkoll ir-rekwiżiti dwar is-sikurezza elettrika, li ġew miżjuda b’adattament għall-progress tekniku. Ir-rekwiżiti dwar il-pjanċa tal-limitazzjoni tal-veloċità massima tal-vettura u l-pożizzjoni tagħha fuq il-vettura, kif ukoll dawk dwar l-istruttura protettiva għal kontra l-qlib ġew adottati biex jindirizzaw karatteristiċi speċifiċi ta’ vetturi tal-kategorija L7e-B li huma ddisinjati għall-użu off-road iżda li jistgħu jiġu misjuqa fuq toroq pubbliċi b’wiċċ pavimentat iebes.
(11)
Il-limitazzjoni, għal “erbgħa”, tal-proporzjon tal-potenza ta’ propulsjoni awżiljarja mal-potenza proprja tal-pedala għall-muturi ddisinjati biex jinqadfu bil-pedali stipulati fl-Anness XIX għandha tiġi soġġetta għal aktar riċerka u valutazzjoni xjentifiċi. Abbażi tad-disponibilità ta’ dejta u statistika xjentifiċi dwar il-vetturi li jitqiegħdu fis-suq, il-proporzjon ta’ “erbgħa” msemmi hawn fuq jista’ jitbiddel f’reviżjoni ta’ dan ir-Regolament li ssir fil-ġejjieni.
(12)
Dan ir-Regolament għandu japplika mid-data tal-applikazzjoni tar-Regolament (UE) Nru168/2013.
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi r-rekwiżiti tekniċi u l-proċeduri tat-testijiet dettaljati fir-rigward tas-sikurezza funzjonali għall-approvazzjoni tat-tip u s-sorveljanza tas-suq ta’ vetturi tal-kategorija L u s-sistemi, komponenti u unitajiet tekniċi separati maħsuba għal dawn il-vetturi skont ir-Regolament (UE) Nru 168/2013 u jistipula lista ta’ regolamenti tan-NU/KEE u ta’ emendi għalihom.
Artikolu 2
Definizzjonijiet
Għandhom japplikaw id-definizzjonijiet tar-Regolament (UE) Nru 168/2013; Barra minn hekk, għandhom japplikaw id-definizzjonijiet li ġejjin:
(1)
“apparat ta’ twissija akustika” tfisser apparat li jitfa’ sinjal akustiku biex jagħti twissija ta’ preżenza jew ta’ manuvrar ta’ vettura f’sitwazzjoni ta’ traffiku perikoluża, li jkun magħmul minn apertura waħda jew aktar li jitfgħu emissjoni akustika u li jiġu attivati minn sors ta’ potenza uniku jew li jkun magħmul minn diversi komponenti li kull wieħed minnhom jitfa’ sinjal akustiku u li jiffunzjonaw simultanjament minħabba li jiġu azzjonati minn kontroll uniku;
(2)
“tip ta’ apparat ta’ twissija akustika elettriku” tfisser apparati ta’ twissija akustika mhux essenzjalment differenti minn xulxin, b’mod partikolari fir-rigward tal-aspetti li ġejjin: l-isem jew il-marka kummerċjali, il-prinċipju tat-tħaddim, it-tip tal-provvista tal-potenza (kurrent dirett, kurrent alternanti, arja kkompressata), il-forma esterna tal-kisi, il-forma u l-qisien tad-dijaframma/i, il-forma jew it-tip tal-apertura/i li jitfgħu emissjoni akustika, il-frekwenzi nominali akustiċi, il-vultaġġ nominali tal-provvista u, fil-każ ta’ apparat ta’ twissija bi provvista diretta minn sors estern ta’ arja kkompressata, il-pressjoni nominali tat-tħaddim;
(3)
“tip ta’ apparat ta’ twissija akustika mekkaniku” tfisser apparati ta’ twissija akustika mhux essenzjalment differenti minn xulxin, b’mod partikolari fir-rigward tal-aspetti li ġejjin: l-isem jew il-marka kummerċjali, il-prinċipju tat-tħaddim, it-tip ta’ attwazzjoni, il-forma esterna u d-daqs tal-qanpiena, u l-istruttura interna;
(4)
“tip ta’ vettura fir-rigward tat-twissija akustika” tfisser vetturi li ma jkunux ivarjaw f’aspetti essenzjali bħal: in-numru ta’ apparati ta’ twissija akustika mgħammra fuq il-vettura, it-tip(i) ta’ apparat(i) ta’ twissija akustika mgħammar/mgħammra fuq il-vettura, il-muntaturi li jintużaw biex jiġi/u mgħammar/mgħammra l-apparat(i) ta’ twissija akustika fuq il-vettura, il-pożizzjoni u l-orjentazzjoni tal-apparat(i) ta’ twissija akustika fuq il-vettura, ir-riġidità tal-partijiet tal-istruttura li fuqhom jiġi/u mgħammar/mgħammra l-apparat(i) ta’ twissija akustika u l-forma u l-materjali tal-karrozzerija li tifforma l-parti tal-vettura li tista’ taffettwa l-livell tal-ħoss akustiku li joħroġ mill-apparat(i) ta’ twissija akustika u li tista’ ttellef lill-ħoss milli jinstema’;
(5)
“karrozzerija” tfisser l-istruttura esterna tal-vettura motorizzata li hija magħmula mill-madgards, il-bibien, il-pilastri, il-panils tal-ġnub, l-art, is-saqaf, il-paratiji (bulkheads) ta’ quddiem u ta’ wara u/jew panils esterni oħra;
(6)
“tip ta’ vettura fir-rigward tal-ibbrejkjar” tfisser vetturi li ma jkunux ivarjaw f’aspetti essenzjali bħall-massa massima, id-distribuzzjoni tal-massa bejn il-fusijiet, il-veloċità massima tad-disinn tal-vettura, id-daqs tat-tajers, u d-dimensjonijiet tar-roti, kif ukoll il-karatteristiċi tad-disinn tas-sistema tal-ibbrejkjar u l-komponenti tagħha;
(7)
“tip ta’ vettura fir-rigward tas-sikurezza elettrika” tfisser vetturi li ma jkunux ivarjaw f’aspetti essenzjali bħall-pożizzjoni tal-partijiet li jittrażmettu l-elettriku u l-komponenti tas-sistema elettrika kollha installata fuq il-vettura, l-installazzjoni tal-powertrain elettrika u l-assemblaġġ ta’ vultaġġ għoli konness galvanikament kif ukoll in-natura u t-tip tal-powertrain u l-komponenti tal-assemblaġġ ta’ vultaġġ għoli konness galvanikament;
(8)
“modalità li tippermetti sewqan attiv” tfisser il-modalità ta’ vettura meta l-applikazzjoni tas-senser elettriku tal-pożizzjoni tal-aċċellerazzjoni, l-attivazzjoni ta’ kontroll ekwivalenti jew ir-rilaxx tas-sistema tal-ibbrejkjar iġġiegħel il-powertrain iċċaqlaq il-vettura;
(9)
“lqugħ” tfisser il-parti li tipprovdi protezzjoni mill-kuntatt dirett mal-partijiet li fihom il-kurrent, minn kull direzzjoni ta’ aċċess;
(10)
“konnessjoni konduttiva” tfisser il-konnessjoni bl-użu ta’ konnetturi ma’ provvista tal-elettriku esterna meta s-sistema ta’ ħażna ta’ enerġija rikarikabbli (rechargeable energy storage system - REESS) tiġi ċċarġjata;
(11)
“REESS” tfisser is-sistema ta’ ħażna ta’ enerġija elettrika rikarikabbli li tipprovdi l-enerġija elettrika għall-propulsjoni elettrika;
(12)
“Sistema ta’ agganċ għall-iċċarġjar tar-REESS” tfisser iċ-ċirkwit elettriku użat għall-iċċarġjar tar-REESS minn provvista tal-elettriku esterna inkluż il-punt tad-dħul tal-vettura;
(13)
“kuntatt dirett” tfisser il-kuntatt ta’ persuni mal-partijiet li fihom il-kurrent;
(14)
“xażi elettriku” tfisser sett magħmul minn partijiet konduttivi elettrikament konnessi ma’ xulxin, li l-potenzjal tagħhom jitqies bħala referenza;
(15)
“ċirkwit elettriku” tfisser sistema ta’ partijiet li fihom il-kurrent konnessi ma’ xulxin li hija maħsuba biex tkun elettrikament enerġizzata waqt it-tħaddim normali;
(16)
“sistema ta’ konverżjoni tal-enerġija elettrika” tfisser sistema li tiġġenera u tipprovdi enerġija elettrika għall-propulsjoni elettrika;
(17)
“powertrain elettrika” tfisser iċ-ċirkwit elettriku li jinkludi l-mutur(i) ta’ propulsjoni u li jista’ jinkludi r-REESS, is-sistema ta’ konversjoni ta’ enerġija elettrika, il-konverters elettroniċi, ċineg integrali u konnetturi ta’ wajers assoċjati magħhom, u s-sistema ta’ agganċ għall-iċċarġjar tar-REESS;
(18)
“konverter elettroniku” tfisser apparat li jista’ jikkontrolla u/jew jikkonverti l-kurrent elettriku għall-propulsjoni elettrika;
(19)
“għeluq” tfisser il-parti li tagħlaq l-unitajiet interni u li tipprovdi protezzjoni mill-kuntatt dirett minn kull direzzjoni ta’ aċċess;
(20)
“parti konduttiva esposta” tfisser il-parti konduttiva li tista’ tintmiss skont id-dispożizzjoniet tal-grad ta’ protezzjoni IPXXB, u li ssir elettrikament enerġizzata taħt kundizzjonijiet ta’ nuqqas ta’ iżolament;
(21)
“provvista tal-kurrent elettriku esterna” tfisser provvista tal-kurrent elettriku ta’ kurrent alternanti (AC) jew kurrent dirett (DC) barra mill-vettura;
(22)
“vultaġġ għoli” tfisser il-klassifikazzjoni ta’ komponent jew ċirkwit elettriku, jekk il-vultaġġ operattiv tiegħu huwa 60 V u ≤ 1 500 V DC jew 30 V u ≤ 1 000 V AC rms (root mean square);
(23)
“assemblaġġ ta’ vultaġġ għoli” tfisser iċ-ċirkwit elettriku, inkluża s-sistema ta’ agganċ għall-iċċarġjar tar-REESS, li jaħdem b’vultaġġ għoli;
(24)
“kuntatt indirett” tfisser il-kuntatt ta’ persuni ma’ partijiet konduttivi esposti;
(25)
“partijiet li fihom il-kurrent” tfisser il-parti(jiet) konduttivi maħsuba biex tkun/ikunu enerġizzata/i elettrikament waqt l-użu normali;
(26)
“kompartiment tal-bagalji” tfisser l-ispazju fil-vettura fejn jitqegħdu l-bagalji, limitat minn saqaf, bonit, għatu jew bieba ta’ wara, u mill-art u l-panils tal-ġnub, kif ukoll l-ilqugħ u l-għeluq ipprovduti għall-protezzjoni tal-powertrain minn kuntatt dirett ma’ partijiet li fihom il-kurrent, fejn dan il-kompartiment ikun separat mill-kompartiment tal-passiġġieri permezz tal-paratiji ta’ quddiem jew ta’ wara;
(27)
“sistema ta’ monitoraġġ tar-reżistenza tal-iżolament fuq il-vettura stess” tfisser l-apparat li jissorvelja r-reżistenza tal-iżolament bejn l-assemblaġġ ta’ vultaġġ għoli u x-xażi elettriku;
(28)
“batterija ta’ propulsjoni tat-tip miftuħ” tfisser tip ta’ batterija bil-likwidu li teħtieġ mili bl-ilma minn żmien għal żmien u li tiġġenera l-gass tal-idroġenu li jiġi rilaxxat fl-atmosfera;
(29)
“kompartiment tal-passiġġieri” tfisser l-ispazju riżervat għall-okkupanti, limitat mis-saqaf, l-art, il-panils tal-ġnub, il-bibien, il-ħġieġ tat-twieqi, il-paratiji ta’ quddiem u ta’ wara, jew il-gradilja ta’ wara, kif ukoll l-ilqugħ u l-għeluq għall-protezzjoni tal-powertrain minn kuntatt dirett mal-partijiet li fihom il-kurrent;
(30)
“grad ta’ protezzjoni” tfisser il-protezzjoni pprovduta minn ilqugħ jew għeluq fir-rigward tal-kuntatt mal-partijiet li fihom il-kurrent permezz ta’ sonda ta’ ttestjar, bħal sonda bil-ġonot (IPXXB) jew wajer tal-ittestjar (IPXXD);
(31)
“diskonnettur għas-servisjar” tfisser l-apparat li li jintuża għad-diżattivazzjoni taċ-ċirkwit elettriku biex ikun jista’ jsir xogħol ta’ manutenzjoni jew iċċekkjar tal-komponenti elettriċi, bħar-REESS u l-batterija ta’ ċelloli tal-fjuwil;
(32)
“iżolatur solidu” tfisser il-kisja ta’ iżolament taċ-ċineg integrali ta’ wajers li tiżola l-partijiet li fihom il-kurrent mill-kuntatt dirett minn kull direzzjoni ta’ aċċess, koperturi li jiżolaw partijiet li fihom il-kurrent tal-konnetturi, u verniċ jew żeba’ għall-fini ta’ iżolament;
(33)
“vultaġġ operattiv” tfisser l-ogħla valur ta’ vultaġġ rms ta’ ċirkwit elettriku, kif speċifikat mill-manifattur tal-vettura, għal kull ċirkwit separat u iżolat galvanikament, li jista’ jseħħ bejn kwalunkwe parti konduttiva f’kundizzjonijiet ta’ ċirkwit miftuħ jew taħt kundizzjoni normali ta’ tħaddim;
(34)
“tip ta’ vettura fir-rigward tad-durabilità” tfisser vetturi li ma jkunux ivarjaw f’aspetti essenzjali bħall-karatteristiċi tad-disinn inġenerali kif ukoll bħall-faċilitajiet tal-manifattura u assemblaġġ tal-vettura u tal-komponenti, u l-proċeduri tal-kontroll u l-iżgurar tal-kwalità tagħhom;
(35)
“tip ta’ vettura fir-rigward tal-istruttura protettiva ta’ quddiem u ta’ wara” tfisser vetturi li ma jkunux ivarjaw f’aspetti essenzjali bħall-forma u l-pożizzjoni tal-istruttura, partijiet u komponenti li jinsabu fuq in-naħa ta’ quddiem u fuq in-naħa ta’ wara tal-vettura;
(36)
“projezzjoni” tfisser id-dimensjoni ta’ xifer kif stabbilit skont il-paragrafu 2 tal-Anness 3 tar-regolament Nru 26 tan-NU/KEE (5);
(37)
“linja tal-art” tfisser il-linja kif definita fil-paragrafu 2.4. tar-regolament Nru 26 tan-NU/KEE;
(38)
“struttura tal-vettura” tfisser il-partijiet tal-vettura, inkluż il-karrozzerija, komponenti, madgards, brekits, irbit, tajers, roti, parafangi tar-roti u ħġieġ, li jkunu magħmula minn materjal b’valur ta’ ebusija ta’ mhux inqas minn 60 Shore (A);
(39)
“tip ta’ vettura fir-rigward tal-ħġieġ, wajpers u woxers tal-windskrin, u sistemi li jneħħu s-silġ u t-titpin minn mal-windskrin” tfisser vetturi li ma jkunux ivarjaw f’aspetti essenzjali bħall-forma, id-daqs u l-ħxuna, u l-karatteristiċi tal-windskrin u tal-armar tagħha, il-karatteristiċi tas-sistema tal-wajpers u woxers u l-karatteristċi tas-sistemi li jneħħu s-silġ u t-titpin minn mal-windskrin;
(40)
“sistema ta’ wajpers tal-windskrin” tfisser is-sistema li tikkonsisti minn apparat biex jimsaħ il-wiċċ ta’ barra tal-windskrin, flimkien mal-aċċessorji u l-kontrolli meħtieġa sabiex jitħaddem u jitwaqqaf l-apparat;
(41)
“żona tal-wajper” tfisser l-erja(s) tal-windskrin li tintmesaħ mix-xafra/xfafar tal-wajper meta s-sistema tal-wajper tkun qiegħda taħdem f’kundizzjonijiet normali;
(42)
“sistema ta’ woxer tal-windskrin” tfisser is-sistema li tikkonsisti minn apparat għall-ħażna, it-trasferiment u t-tfigħ immirat tal-fluwidu lejn il-wiċċ ta’ barra tal-windskrin, flimkien mal-kontrolli meħtieġa sabiex jitħaddem u jitwaqqaf l-apparat;
(43)
“kontroll tal-woxer” tfisser l-apparat li bih is-sistema tal-woxer tal-windskrin tiġi attivata jew diżattivata b’mod manwali;
(44)
“pompa tal-woxer” tfisser apparat għat-trasferiment tal-fluwidu mill-kompartiment ta’ ħażna tas-sistema tal-woxer għall-wiċċ ta’ barra tal-windskrin;
(45)
“żennuna” tfisser apparat li jservi biex jidderiġi l-fluwidu għal fuq il-windskrin;
(46)
“(sistema) ipprajmjata għalkollox” tfisser sistema li tkun ġiet attivata b’mod normali għal perjodu ta’ ħin u fejn il-fluwidu jkun ġie trasferit minn ġol-pompa u l-pajpijiet u ħareġ miż-żennuna/i;
(47)
“erja mnaddfa” tfisser l-erja preċedentement maħmuġa li ma jkollha l-ebda traċċa ta’ qtar u fdal ta’ ħmieġ wara li tkun nixfet għal kollox;
(48)
“żona ta’ viżibilità A” tfisser iż-żona tat-test A kif definita fil-paragrafu 2.2. tal-Anness 18 tar-regolament Nru 43 tan-NU/KEE (6);
(49)
“swiċċ ta’ kontroll prinċipali tal-vettura” tfisser apparat li permezz tiegħu s-sistema tal-elettronika abbord il-vettura tgħaddi minn modalità mitfija, bħal fil-każ fejn vettura tkun ipparkjata mingħajr il-preżenza tas-sewwieq, għal modalità ta’ tħaddim normali;
(50)
“tip ta’ vettura fir-rigward tal-identifikazzjoni ta’ kontrolli, sinjali ottiċi u indikaturi” tfisser vetturi li ma jkunux ivarjaw f’aspetti essenzjali bħan-numru, il-pożizzjoni u l-karatteristiċi tad-disinn ta’ kontrolli, sinjalaturi u indikaturi, u t-tolleranzi tal-mekkaniżmu tal-kejl tal-ispidometru, il-kostanti tekniku tal-ispidometru, il-medda tal-veloċitajiet murija, il-proporzjon ġenerali tat-trażmissjoni, inkluż kwalunkwe drajvs tar-reduzzjoni tal-veloċità, l-ispidometru u d-deżinjazzjonijiet tad-daqs minimu u massimu tat-tajers;
(51)
“kontroll” tfisser kwalunkwe parti tal-vettura jew komponent direttament azzjonata mis-sewwieq li tikkawża bidla fl-istat jew fl-operazzjoni tal-vettura jew ta’ waħda mill-partijiet tagħha;
(52)
“sinjalatur” tfisser sinjal ottiku li jindika l-attwazzjoni ta’ apparat, funzjonament jew kundizzjoni tajjeb/tajba jew ħażin/a, jew in-nuqqas ta’ funzjonament;
(53)
“indikatur” tfisser apparat li jagħti informazzjoni dwar il-funzjonament jew l-istat tajjeb ta’ sistema jew parti ta’ sistema bħal-livell jew it-temperatura ta’ fluwidu;
(54)
“spidometru tal-veloċità” tfisser apparat li jindika l-veloċità tal-vettura lis-sewwieq fi kwalunkwe ħin;
(55)
“odometru” tfisser apparat li jindika d-distanza vvjaġġata minn vettura;
(56)
“simbolu” tfisser dijagramma li tindentifika kontroll, sinjalatur jew indikatur;
(57)
“spazju komuni” tfisser żona speċifika li fiha jistgħu jintwerew sinjalatur, indikatur, simbolu jew tagħrif ieħor;
(58)
“tip ta’ vettura fir-rigward tal-installazzjoni ta’ tidwil” tfisser vetturi li ma jkunux ivarjaw f’aspetti essenzjali bħad-dimensjonijiet u l-forma esterna tal-vettura, kif ukoll in-numru, il-pożizzjoni u l-karatteristiċi tad-disinn tal-apparati tat-tidwil u l-apparati tas-sinjalar bid-dawl installati;
(59)
“apparat tat-tidwil” tfisser fanal jew retroriflettur bl-approvazzjoni tat-tip;
(60)
“apparat tas-sinjalar bid-dawl” tfisser apparat tat-tidwil li jista’ jintuża għas-sinjalar;
(61)
“(apparat tat-tidwil) uniku” tfisser apparat tat-tidwil jew parti minn apparat, li għandu funzjoni waħda u superfiċje li jdawwal wieħed u sors wieħed jew aktar ta’ dawl; tista’ tfisser ukoll assemblaġġ ta’ żewġ apparati tat-tidwil indipendenti jew iggruppati, kemm jekk identiċi jew jekk le, li għandhom l-istess funzjoni, jekk jiġu installati b’tali mod li l-projezzjonijiet tas-superfiċji tal-apparati tat-tidwil fuq pjan trasversali speċifiku jokkupaw mhux inqas minn 60 % tal-iżgħar rettangolu li jdawwar il-projezzjonijiet tal-imsemmija superfiċji tat-tidwil;
(62)
“superfiċje tat-tidwil” ta’ apparat tat-tidwil tfisser is-superfiċje estern kollu, jew parti minnu, tal-materjal trasluċidu, kif iddikjarat fid-dokumentazzjoni tal-approvazzjoni tat-tip tal-komponent; dan jista’ jinkludi, jew ikun magħmul biss, mis-superfiċje li jdawwal, u jista’ jinkludi ż-żona li hija kompletament imdawra mill-apparat tat-tidwil;
(63)
“superfiċje li jdawwal” ta’ apparat tat-tidwil” tfisser is-superfiċje kif definit fil-paragrafu 2.7. tar-regolament Nru 53 tan-NU/KEE (7);
(64)
“(apparat tat-tidwil) indipendenti” tfisser apparat tat-tidwil li jkollu superfiċje li jdawwal, sors tad-dawl u bodi tal-fanal separati;
(65)
“(apparati tat-tidwil) iggruppati” tfisser apparati tat-tidwil li għandhom superfiċji li jdawwlu u sorsi ta’ dawl separati, imma li għandhom bodi tal-fanal komuni;
(66)
“(apparati tat-tidwil) ikkombinati” tfisser apparati tat-tidwil li għandhom superfiċji li jdawwlu separati imma sors ta’ dawl u bodi tal-fanal komuni;
(67)
“(apparati tat-tidwil) inkorporati reċiprokament” tfisser apparati tat-tidwil li għandhom sorsi ta’ dawl separati jew sors ta’ dawl uniku li joperaw f’kundizzjonijiet differenti (ez. differenzi ottiċi, mekkaniċi jew elettriċi), superfiċji li jdawwlu totalment jew parzjalment komuni u bodi tal-fanal komuni;
(68)
“fanal ta’ quddiem b’raġġ tas-sewqan” tfisser il-fanal li jintuża biex idawwal it-triq tul distanza twila quddiem il-vettura;
(69)
“fanal ta’ quddiem b’raġġ tal-passaġġ” tfisser apparat li jintuża biex idawwal it-triq quddiem il-vettura mingħajr ma jikkawża tgħammix żejjed jew skomdu lil sewwieqa li jkunu ġejjin mid-direzzjoni opposta jew lil utenti oħra tat-triq (dipped beam);
(70)
“fanal tal-pożizzjoni ta’ quddiem” tfisser apparat li jintuża biex jindika l-preżenza tal-vettura meta wieħed jaraha minn quddiem;
(71)
“fanal tas-sewqan binhar” tfisser fanal li jiffaċċja f’direzzjoni ’l quddiem u li jintuża biex jagħmel il-vettura viżibbli b’mod aktar faċli waqt is-sewqan binhar;
(72)
“fanal taċ-ċpar ta’ quddiem” tfisser apparat li jintuża biex tiddawwal aktar it-triq fil-każ ta’ ċpar, borra, maltempati b’xita qalila jew sħab tat-trab;
(73)
“fanal indikatur tad-direzzjoni” tfisser apparat li jintuża biex jindika lil utenti oħra tat-triq, li s-sewwieq biħsiebu jbiddel id-direzzjoni lejn il-lemin jew lejn ix-xellug;
(74)
“sinjal ta’ twissija ta’ periklu” tfisser it-tħaddim simultanju tal-fanali kollha li jindikaw id-direzzjoni biex dan jiġbed l-attenzjoni lejn il-fatt li l-vettura hija temporanjament ta’ periklu għall-utenti l-oħra tat-triq;
(75)
“fanal tal-waqfien” tfisser apparat li jintuża biex jindika lil utenti oħra tat-triq fuq in-naħa ta’ wara tal-vettura li s-sewwieq tal-vettura qed juża l-brejkijiet;
(76)
“fanal tal-pożizzjoni ta’ wara” tfisser apparat li jintuża biex jindika l-preżenza tal-vettura meta wieħed jaraha minn wara;
(77)
“fanal taċ-ċpar ta’ wara” tfisser apparat li jintuża biex jagħmel il-vettura aktar viżibbli min-naħa ta’ wara fil-każ ta’ ċpar, borra, maltempati b’xita qalila jew sħab tat-trab;
(78)
“fanal tar-rivers” tfisser apparat li jintuża biex idawwal it-triq fuq in-naħa ta’ wara tal-vettura u biex javża lill-utenti l-oħra tat-triq li l-vettura qed tirriversja jew dalwaqt se tirriversja;
(79)
“fanal tal-pjanċa tar-reġistrazzjoni ta’ wara” tfisser apparat li jintuża biex idawwal l-ispazju maħsub biex jakkomoda l-pjanċa ta’ reġistrazzjoni ta’ wara, li jkun magħmul minn element ottiku wieħed jew elementi ottiċi differenti;
(80)
“retroriflettur” tfisser l-apparat li jintuża biex jindika l-preżenza ta’ vettura bir-rifless tad-dawl li joħroġ minn sors ta’ dawl mhux konness mal-vettura, fejn l-osservatur ikun qiegħed viċin dak is-sors, għajr għall-pjanċi tar-reġistrazzjoni retrorifletturi jew il-pjanċi tal-limitazzjoni tal-veloċità;
(81)
“retroriflettur ta’ wara” tfisser apparat ta’ retroriflettur li jintuża biex jindika l-preżenza tal-vettura meta wieħed jaraha minn wara;
(82)
“retroriflettur tal-ġenb” tfisser apparat ta’ retroriflettur li jintuża biex jindika l-preżenza tal-vettura meta wieħed jaraha mill-ġenb;
(83)
“fanal li jimmarka l-ġenb” tfisser apparat li jintuża biex jindika l-preżenza tal-vettura meta wieħed jaraha mill-ġenb;
(84)
“assi ta’ referenza” tfisser l-assi karatteristiku tal-apparat kif iddikjarat fid-dokumentazzjoni tal-approvazzjoni tat-tip tal-komponent għall-użu bħala d-direzzjoni ta’ referenza (H = 0°, V = 0°) għall-angoli taż-żona għal kejl fotometriku u għal meta l-fanal jiġi installat fuq il-vettura;
(85)
“ċentru ta’ referenza” tfisser il-punt tal-intersezzjoni tal-assi ta’ referenza mas-superfiċje tat-tidwil, fejn iċ-ċentru ta’ referenza jiġi speċifikat mill-manifattur tal-apparat tat-tidwil;
(86)
“viżibilità ġeometrika” tfisser l-angoli li jiddeterminaw iż-żona kwadra li fiha s-superfiċje tat-tidwil tal-apparat tat-tidwil ikun viżibbli għalkollox, fejn l-angoli rilevanti (α vertikali u β orizzontali) jitkejlu fil-kurvatura esterjuri tas-superfiċje apparenti u l-fanal jiġi osservat mill-bogħod, madankollu, jekk f’din iż-żona jkun hemm xi ostakoli li jkunu qed joskuraw parzjalment lis-superfiċje tat-tidwil, jista’ jiġi aċċettat fejn jiġi ppruvat li, anke b’dawn l-ostakoli, il-valuri fotometriċi preskritti għall-approvazzjoni tat-tip tal-apparat tat-tidwil bħala komponent ikunu ssodisfati;
(87)
“pjan lonġitudinali medjan tal-vettura” tfisser il-pjan ta’ simmetrija tal-vettura jew, jekk il-vettura ma tkunx simmetrika, il-pjan lonġitudinali vertikali li jgħaddi min-nofs il-fusijiet tal-vettura;
(88)
“sinjalatur operattiv” tfisser sinjal viżwali, akustiku jew kwalunkwe sinjal ekwivalenti ieħor li jindika li apparat tat-tidwil ikun inxtegħel u jekk ikunx qed jaħdem sew jew le;
(89)
“sinjalatur ta’ ċirkwit magħluq” tfisser sinjalatur li jindika li apparat ikun inxtegħel, imma li ma jurix jekk hux qed jaħdem sew jew le;
(90)
“tip ta’ vettura fir-rigward tal-viżibilità ta’ wara” tfisser vetturi li ma jkunux ivarjaw f’aspetti essenzjali bħad-dimensjonijiet u l-forma esterna tal-vettura, kif ukoll in-numru, il-pożizzjoni u l-karatteristiċi tad-disinn tal-apparati għall-viżjoni indiretta installati;
(91)
“tip ta’ vettura fir-rigward tal-istruttura protettiva għal kontra l-qlib” tfisser vetturi li ma jkunux ivarjaw f’aspetti essenzjali bħall-istruttura tal-vettura li l-iskop essenzjali tagħha huwa li tnaqqas jew tevita r-riskju ta’ korriment serju għall-okkupanti tal-vettura li jirriżulta mill-qlib tal-vettura waqt l-użu normali tagħha;
(92)
“żona ta’ spazju ħieles” tfisser l-ispazju okkupat minn manikin ta’ raġel ta’ 50 perċentili rappreżentat minn apparat tal-ittestjar antropomorfiku Hybrid III fil-pożizzjoni bilqiegħda normali fuq il-pożizzjonijiet bilqiegħda kollha;
(93)
“tip ta’ vettura fir-rigward tal-ankraġġi taċ-ċintorini tas-sikurezza u ċintorini tas-sikurezza” tfisser vetturi li ma jkunux ivarjaw f’aspetti essenzjali bħall-karatteristiċi prinċipali tal-bini u d-disinn tal-vettura kif ukoll f’dak tal-ankraġġi taċ-ċintorini tas-sikurezza u n-numru, il-pożizzjoni u l-konfigurazzjoni taċ-ċintorini tas-sikurezza installati;
(94)
“sistema ta’ aġġustament” tfisser l-apparat li jippermetti l-partijiet tas-sit jiġu aġġustati sabiex tinkiseb pożizzjoni bilqiegħda li tkun adatta għall-morfoloġija tal-okkupant, inkluż l-aġġustamenti lonġitudinali, vertikali u/jew angolari;
(95)
“sistema ta’ spostament” tfisser sistema ta’ aġġustament u llokkjar li tinkludi dahar ta’ sit li jista’ jiġi mitwi installat fuq sits li jkunu quddiem sits oħra, li jippermetti lill-passiġġieri jidħlu u joħorġu minn fuq dawn is-sits ta’ wara meta l-vettura ma jkollhiex bibien maġenb dik il-filliera ta’ sits ta’ wara;
(96)
“sedil” tfisser pożizzjoni bilqiegħda fejn is-sewwieq jew il-passiġġier jirkeb b’sieq fuq kull naħa;
(97)
“sit” tfisser pożizzjoni bilqiegħda li mhix sedil u li jkollha dahar tas-sit li s-sewwieq jew il-passiġġier jista’ jserraħ dahru miegħu;
(98)
“dahar tas-sit” tfisser element strutturali li jkun wara l-punt R tal-pożizzjoni bilqiegħda f’għoli ta’ mhux aktar minn 450 mm mill-pjan vertikali li jgħaddi mill-punt R li miegħu jista’ jiġi mserraħ għalkollox id-dahar ta’ persuna bilqegħda;
(99)
“manikin ta’ raġel ta’ 50 perċentili” tfisser apparat tal-ittestjar antropomorfiku fiżiku li jkollu dimensjonijiet u mases speċifikati jew mudell virtwali, fejn it-tnejn li huma jirrappreżentaw il-ġisem ta’ raġel ta’ statura medja;
(100)
“punt tal-ankraġġ proprju taċ-ċintorin tas-sikurezza” tfisser il-punt tal-istruttura tal-vettura jew l-istruttura tas-sit jew kwalunkwe parti oħra tal-vettura li miegħu jkun se jiġi installat fiżikament muntaġġ ta’ ċintorin tas-sikurezza;
(101)
“punt tal-ankraġġ effettiv taċ-ċintorin tas-sikurezza” tfisser punt definit b’mod ċar fil-vettura li jkollu proprjetajiet ta’ riġidità biżżejjed li jibdel ir-rotta, il-kors u d-direzzjoni ta’ ċintorin tas-sikurezza li jintlibes mill-okkupant tal-vettura u li jkun magħmul minn dak il-punt li jkun l-eqreb għal dik il-parti taċ-ċintorin li tkun f’kuntatt proprju u dirett mal-utent taċ-ċintorin;
(102)
“pożizzjoni bilqiegħda ta’ quddiem” tfisser pożizzjoni bilqiegħda unika ta’ quddiem nett, li tista’ tkun parti minn grupp f’ringiela ta’ diversi pożizzjonijiet bilqiegħda oħra;
(103)
“pożizzjoni bilqiegħda ta’ wara” tfisser pożizzjoni bilqiegħda unika li tkun għalkollox wara l-linja ta’ pożizzjoni bilqiegħda ta’ quddiem u li tista’ tkun parti minn grupp f’ringiela ta’ diversi pożizzjonijiet bilqiegħda;
(104)
“linja ta’ referenza tat-torso” tfisser il-linja tat-torso kif determinata mill-manifattur tal-vettura għal kull pożizzjoni bilqiegħda u stabbilita skont l-Anness 3 tar-regolament Nru 17 tan-NU/KEE (8);
(105)
“angolu tat-torso” tfisser l-angolu ta’ bejn il-pjan vertikali u l-linja tat-torso;
(106)
“pożizzjoni tad-disinn” tfisser il-pożizzjoni li fiha jista’ jiġi aġġustat apparat, bħalma huwa sit, biex is-settings rilevanti kollha jkunu jaqblu kemm jista’ jkun mal-pożizzjoni speċifikata;
(107)
“ISOFIX” tfisser sistema għall-konnessjoni ta’ sistemi tat-trażżin tat-tfal ma’ vetturi li jkollhom żewġ ankraġġi tal-vetturi riġidi, żewġ fissaġġi riġidi korrispondenti fuq is-sistema tat-trażżin tat-tfal u mezz li jillimita r-rotazzjoni tal-irroljar (pitch rotation) tas-sistema tat-trażżin tat-tfal;
(108)
“tip ta’ vettura fir-rigward tal-pożizzjonijiet bilqiegħda” tfisser vetturi li ma jkunux ivarjaw f’aspetti essenzjali bħall-forma, il-pożizzjoni u n-numru ta’ sits jew sedili;
(109)
“manikin ta’ mara adulta ta’ 5 perċentili” tfisser apparat tal-ittestjar antropomorfiku fiżiku li jkollu dimensjonijiet u mases speċifikati jew mudell virtwali, fejn it-tnejn li huma jirrappreżentaw il-ġisem ta’ mara żgħira;
(110)
“tip ta’ vettura fir-rigward tal-kapaċità ta’ manuvrar, ta’ tidwir mal-kantunieri u ta’ dawrien” tfisser vetturi li ma jkunux ivarjaw f’aspetti essenzjali bħall-karatteristiċi tad-disinn tal-mekkaniżmu tal-istering, tal-apparat tar-rivers u tad-differenzjali tal-illokkjar, jekk il-vettura tkun mgħammra b’dawn l-apparati;
(111)
“ċirku tat-tidwir” tfisser iċ-ċirku li fih ikun hemm il-projezzjonijiet, għal fuq il-pjan tal-art, tal-punti kollha tal-vettura, għajr għall-mirja ta’ retroviżjoni, meta l-vettura tinsaq f’ċirku;
(112)
“vibrazzjoni straordinarja” tfisser vibrazzjoni li tkun tvarja sostanzjalment minn vibrazzjoni normali u kostanti, u li tkun karatterizzata b’żieda mhux intenzjonata waħda jew aktar fid-daqs tal-vibrazzjoni u li twassal għal forzi akbar fuq l-istering li la jkunu kostanti u lanqas prevedibbli fin-natura tagħhom;
(113)
“tip ta’ vettura fir-rigward tal-installazzjoni tat-tajers” tfisser vetturi li ma jkunux ivarjaw f’aspetti essenzjali bħat-tipi ta’ tajers, id-deżinjazzjonijiet tad-daqs minimu u massimu tat-tajers, id-dimensjonijiet u l-offsets tar-roti kif ukoll il-veloċità u l-kapaċitajiet tat-tagħbija xierqa għall-immuntar, u l-karatteristiċi tal-parafangi tar-roti;
(114)
“l-offset tar-rota” tfisser id-distanza mill-wiċċ tal-appoġġ tal-buttun sal-linja taċ-ċentru tar-rimm;
(115)
“stepni għal użu temporanju” tfisser stepni b’tajer differenti minn tajer maħsub biex jitwaħħal fuq kwalunkwe vettura għal kundizzjonijiet normali ta’ sewqan, imma maħsub biss għal użu temporanju f’kundizzjonijiet ristretti ta’ sewqan;
(116)
“limitu ta’ tagħbija massima” tfisser il-massa li tajer jiflaħ iġorr meta jintuża f’konformità mar-rekwiżiti li jirregolaw l-użu speċifikat mill-manifattur tat-tajer, indikat bħala n-numru tal-indiċi tal-kapaċità ta’ tagħbija;
(117)
“indiċi tal-kapaċità ta’ tagħbija” tfisser numru marbut mal-limitu ta’ tagħbija massima tat-tajer u relatat mad-definizzjoni fil-paragrafu 2.26. tar-regolament Nru 75 tan-NU/KEE (9), il-paragrafu 2.28. tar-regolament Nru 30 tan-NU/KEE (10), il-paragrafu 2.27. tar-regolament Nru 54 tan-NU/KEE (11) u l-paragrafu 2.28. tar-regolament Nru 106 tan-NU/KEE (12);
(118)
“simbolu tal-kategorija tal-veloċità” tfisser is-simbolu definit fil-paragrafu 2.28. tar-regolament Nru 75 tan-NU/KEE, il-paragrafu 2.29. tar-regolament Nru 30tan-NU/KEE, il-paragrafu 2.28. tar-regolament Nru 54 tan-NU/KEE u l-paragrafu 2.29. tar-regolament Nru 106 tan-NU/KEE;
(119)
“tip ta’ vettura fir-rigward tal-pjanċa tal-limitazzjoni tal-veloċità massima u l-pożizzjoni tagħha fuq il-vettura” tfisser vetturi li ma jkunux ivarjaw f’aspetti essenzjali bħall-veloċità massima tad-disinn tal-vettura u l-karatteristiċi tal-materjal, l-orjentazzjoni u d-disinn tal-pjanċa tal-limitazzjoni tal-veloċità massima;
(120)
“superfiċje virtwalment ċatt” tfisser superfiċje ta’ materjal solidu, b’raġġ ta’ kurvatura ta’ mill-inqas 5 000 mm;
(121)
“tip ta’ vettura fir-rigward tat-tagħmir intern u bibien” tfisser vetturi li ma jkunux ivarjaw f’aspetti essenzjali bħall-karatteristiċi tad-disinn tat-tagħmir intern tal-vettura, in-numru u l-pożizzjoni tas-sits u l-bibien;
(122)
“livell tal-panil tal-istrumenti” tfisser il-linja definita mill-punti ta’ kuntatt ta’ linji tanġenzjali vertikali mal-panil tal-istrumenti jew fil-livell tal-pjan orizzontali li jikkoinċidi mal-punt R tal-pożizzjoni bilqiegħda tas-sewwieq, fejn is-sewwieq ikun f’pożizzjoni ogħla mill-punt ta’ kuntatt tal-linja tanġenzjali inkwistjoni;
(123)
“xfar li jistgħu jintmessu” tfisser ix-xfar li jistgħu jintmessu mis-superfiċje tal-apparat tal-ittestjar u jistgħu jkunu magħmula minn strutturi, elementi jew komponenti fi kwalunkwe parti tal-vettura, inklużi izda mhux biss l-art, ġnub, bibien, twieqi, is-saqaf, pilastri tas-saqaf, il-qafas tas-saqaf, viżiera tax-xemx, il-panil tal-istrumenti, il-kontroll tal-istering, sits, l-ilqugħ tar-ras, ċintorini tas-sikurezza, livers, pumijiet, għata, kompartimenti u dwal;
(124)
“bieba” tfisser kwalunkwe struttura jew materjal li trid tinfetaħ, titmexxa, tintewa, tinfetaħ b’żipp, tiġi mżerżqa jew manipulata b’xi mod ieħor sabiex persuna tkun tista’ tidħol fil-vettura jew toħroġ minnha;
(125)
“ċentru tal-bieba” tfisser il-pożizzjoni dimensjonali fi pjan vertikali parallel mal-pjan lonġitudinali medjan tal-vettura li tikkoinċidi maċ-ċentru ta’ gravità tal-bieba;
(126)
“tip ta’ vettura fir-rigward tal-limitazzjoni tal-potenza nominali massima kontinwa jew netta u/jew tal-veloċità massima tal-vettura mid-disinn” tfisser vetturi li ma jkunux ivarjaw f’aspetti essenzjali bħall-output ta’ potenza massima kontinwa tal-mutur(i) elettriku/elettriċi u/jew tal-magna, il-veloċità massima tal-vettura mid-disinn u l-karatteristiċi tad-disinn ta’ apparati u metodoloġija użati biex jiġu limitati l-veloċità massima li tista’ tintlaħaq mill-vettura u/jew l-output tal-potenza tagħha;
(127)
“tip ta’ vettura fir-rigward tal-integrità strutturali” tfisser vetturi li ma jkunux ivarjaw f’aspetti essenzjali bħall-karatteristiċi tad-disinn tal-konnessjonijiet mekkaniċi, bħalma huma l-konnessjonijiet bil-welding u bil-kamin, kif ukoll il-qafas, ix-xażi u/jew il-karrozzerija tal-vettura u l-mod li bih l-integrità strutturali tiġi żgurata.
KAPITOLU II
OBBLIGI TAL-MANIFATTURI
Artikolu 3
Rekwiżiti tal-armar u tad-demostrazzjoni relatati mas-sikurezza funzjonali
1. Il-manifatturi għandhom jarmaw il-vetturi tal-kategorija L b’sistemi, komponenti u unitajiet tekniċi separati li jaffettwaw is-sikurezza funzjonali li jkunu ddisinjati, mibnija u assemblati sabiex il-vettura fl-użu normali tagħha u miżmuma skont il-preskrizzjonijiet tal-manifattur tkun konformi mar-rekwiżiti tekniċi u l-proċeduri tat-testijiet dettaljati. Skont l-Artikoli 6 sa 22, il-manifatturi għandhom juru, permezz ta’ testijiet ta’ demostrazzjoni fiżika lill-awtorità tal-approvazzjoni li l-vetturi tal-kategorija L li jitqiegħdu fis-suq, reġistrati jew li jiddaħlu fis-servizz fl-Unjoni jkunu konformi mar-rekwiżiti tas-sikurezza funzjonali tal-Artikoli 18, 20, 22 u 54 tar-Regolament (UE) Nru 168/2013 u jkunu konformi mar-rekwiżiti tekniċi u l-proċeduri tat-testijiet dettaljati stabbiliti f’dan ir-Regolament.
2. Il-manifatturi għandhom juru li spare parts u tagħmir li jitqiegħdu fis-suq jew li jkunu se jiddaħħlu fis-servizz fl-Unjoni huma approvati skont ir-rekwiżiti tar-Regolament (UE) Nru 168/2013, kif speċifikat bir-rekwiżiti tekniċi u l-proċeduri tat-testijiet dettaljati msemmija f’dan ir-Regolament. Vettura tal-kategorija L approvata u mgħammra bi spare part jew tagħmir ta’ dan it-tip għandha tissodisfa l-istess rekwiżiti tal-ittestjar tas-sikurezza funzjonali u valuri limiti tal-prestazzjoni bħal vettura mgħammra b’parti jew tagħmir oriġinali li jissodisfa r-rekwiżiti tad-durabilità sa u inkluż dawk stabbiliti fl-Artikolu 22(2) tar-Regolament (UE) Nru 168/2013.
3. Il-manifatturi għandhom jippreżentaw lill-awtorità tal-approvazzjoni deskrizzjoni tal-miżuri li jittieħdu biex jiġu evitati t-tbagħbis u l-modifika tas-sistema tal-ġestjoni tal-powertrain, inkluż il-kompjuters tal-kontroll tas-sikurezza funzjonali.
Artikolu 4
Applikazzjoni tar-regolamenti tan-NU/KEE
1. Ir-regolamenti tan-NU/KEE u l-emendi tagħhom stabbiliti fl-Anness I ta’ dan ir-Regolament għandhom ikunu applikabbli għall-approvazzjoni tat-tip.
2. Ir-referenzi għall-kategoriji tal-vetturi L1, L2, L3, L4, L5, L6 u L7 fir-regolamenti tan-NU/KEE għandhom jiġu mifhuma bħala referenzi għall-kategoriji tal-vetturi L1e, L2e, L3e, L4e, L5e, L6e u L7e rispettivament skont dan ir-Regolament, inkluż kwalunkwe sottokategorija.
3. Il-vetturi b’veloċità massima tad-disinn ta’ ≤ 25 km/h għandhom jissodisfaw ir-rekwiżiti rilevanti kollha tar-regolamenti tan-NU/KEE li japplikaw għall-vetturi b’veloċità massima tad-disinn ta’ 25 km/h.
Artikolu 5
Speċifikazzjonijiet tekniċi dwar ir-rekwiżiti tas-sikurezza funzjonali u l-proċeduri tat-testijiet
1. Il-proċeduri tat-testijiet tal-prestazzjoni tas-sikurezza funzjonali għandhom jitwettqu skont ir-rekwiżiti tal-ittestjar stabbiliti f’dan ir-Regolament.
2. Il-proċeduri tat-testijiet għandhom jitwettqu mill-awtorità tal-approvazzjoni, jew isiru quddiema jew, jekk tinkiseb l-awtorizzazzjoni tal-awtorità tal-approvazzjoni, mis-servizz tekniku.
3. Il-metodi tal-kejl u r-riżultati tat-testijiet għandhom jiġu rrapportati lill-awtorità tal-approvazzjoni fil-format għar-rapport tat-test stabbilit fl-Artikolu 72(g) tar-Regolament (UE) Nru 168/2013.
Artikolu 6
Rekwiżiti applikabbli għall-apparati ta’ twissija akustika
Il-proċeduri tat-testijiet u r-rekwiżiti tal-prestazzjoni applikabbli għall-apparati ta’ twissija akustika msemmija fl-Anness II (B1) tar-Regolament (UE) Nru 168/2013 għandhom jitwettqu u jiġu vverifikati skont l-Anness II ta’ dan ir-Regolament.
Artikolu 7
Rekwiżiti applikabbli għall-ibbrejkjar, inkluż sistemi antilokk tal-ibbrejkjar u sistemi kombinati tal-ibbrejkjar
Il-proċeduri tat-testijiet u r-rekwiżiti tal-prestazzjoni applikabbli għall-ibbrejkjar, inkluż sistemi antilokk tal-ibbrejkjar u sistemi kombinati tal-ibbrejkjar, jekk mgħammra, imsemmija fl-Anness II (B2) u fl-Anness VIII tar-Regolament (UE) Nru 168/2013, għandhom jitwettqu u jiġu vverifikati skont ir-rekwiżiti stabbiliti fl-Anness III ta’ dan ir-Regolament.
Artikolu 8
Rekwiżiti applikabbli għas-sikurezza elettrika
Il-proċeduri tat-testijiet u r-rekwiżiti tal-prestazzjoni applikabbli għas-sikurezza elettrika msemmija fl-Anness II (B3) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness IV ta’ dan ir-Regolament.
Artikolu 9
Rekwiżiti applikabbli għad-dikjarazzjoni tal-manifattur fir-rigward tal-ittestjar tad-durabilità ta’ sistemi, parts u tagħmir kritiċi għas-sikurezza funzjonali
Id-dijkarazzjoni tal-manifattur fir-rigward tal-ittestjar tad-durabilità ta’ sistemi, parts u tagħmir tas-sikurezza funzjonali msemmija fl-Anness II (B4) tar-Regolament (UE) Nru 168/2013 għandha tkun konformi mar-rekwiżiti stabbiliti fl-Anness V ta’ dan ir-Regolament.
Artikolu 10
Rekwiżiti applikabbli għall-istrutturi protettivi ta’ quddiem u ta’ wara
Il-proċeduri tat-testijiet u r-rekwiżiti tal-prestazzjoni applikabbli għall-istrutturi protettivi ta’ quddiem u ta’ wara msemmija fl-Anness II (B5) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness VI ta’ dan ir-Regolament.
Artikolu 11
Rekwiżiti applikabbli għall-ħġieġ, wajpers u woxers tal-windskrin, u sistemi li jneħħu s-silġ u t-titpin minn mal-windskrin
Il-proċeduri tat-testijiet u r-rekwiżiti tal-prestazzjoni applikabbli għall-ħġieġ, wajpers u woxers tal-windskrin, u sistemi li jneħħu s-silġ u t-titpin minn mal-windskrin imsemmija fl-Anness II (B6) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness VII ta’ dan ir-Regolament.
Artikolu 12
Rekwiżiti applikabbli għall-kontrolli mħaddma mis-sewwieq, inkluż l-indentifikazzjoni ta’ kontrolli, sinjalaturi u indikaturi
Il-proċeduri tat-testijiet u r-rekwiżiti tal-prestazzjoni applikabbli għall-kontrolli mħaddma mis-sewwieq, inkluż l-indentifikazzjoni tal-kontrolli, sinjalaturi u indikaturi msemmija fl-Anness II (B7) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness VII ta’ dan ir-Regolament.
Artikolu 13
Rekwiżiti applikabbli għall-installazzjoni tat-tidwil u apparati għas-sinjalar bid-dawl, inkluż tidwil li jixgħel awtomatikament
Il-proċeduri tat-testijiet u r-rekwiżiti tal-prestazzjoni applikabbli għall-installazzjoni tat-tidwil u ta’ apparati għas-sinjalar bid-dawl, inkluż tidwil li jixgħel awtomatikament imsemmija fl-Anness II (B8) u l-Anness VIII tar-Regolament (UE) Nru 168/2013, għandhom jitwettqu u jiġu vverifikati skont ir-rekwiżiti stabbiliti fl-Anness IX ta’ dan ir-Regolament.
Artikolu 14
Rekwiżiti applikabbli għall-viżibilità ta’ wara
Il-proċeduri tat-testijiet u l-kejl biex jiġu ttestjati r-rekwiżiti rilevanti applikabbli għall-viżibilità ta’ wara msemmija fl-Anness II (B9) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti l-Anness X ta’ dan ir-Regolament.
Artikolu 15
Rekwiżiti applikabbli għall-istruttura protettiva għal kontra l-qlib
Il-proċeduri tat-testijiet u r-rekwiżiti tal-prestazzjoni applikabbli għall-istruttura protettiva għal kontra l-qlib imsemmija fl-Anness II (B10) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XI ta’ dan ir-Regolament.
Artikolu 16
Rekwiżiti applikabbli għall-ankraġġi taċ-ċintorini tas-sikurezza u għaċ-ċintorini tas-sikurezza
Il-proċeduri tat-testijiet u r-rekwiżiti tal-prestazzjoni applikabbli għall-ankraġġi taċ-ċintorini tas-sikurezza u għaċ-ċintorini tas-sikurezza msemmija fl-Anness II (B11) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XII ta’ dan ir-Regolament.
Artikolu 17
Rekwiżiti applikabbli għall-pożizzjonijiet bilqiegħda (sedili u sits)
Il-proċeduri tat-testijiet u r-rekwiżiti tal-prestazzjoni applikabbli għall-pożizzjonijiet bilqiegħda (sedili u sits) imsemmija fl-Anness II (B12) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XIII ta’ dan ir-Regolament.
Artikolu 18
Rekwiżiti dwar il-kapaċità ta’ manuvrar, ta’ tidwir mal-kantunieri u ta’ dawrien
Il-proċeduri tat-testijiet u r-rekwiżiti tal-prestazzjoni applikabbli għall-kapaċità ta’ manuvrar, ta’ tidwir mal-kantunieri u ta’ dawrien imsemmija fl-Anness II (B13) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XIV ta’ dan ir-Regolament.
Artikolu 19
Rekwiżiti applikabbli għall-installazzjoni tat-tajers
Il-proċeduri tat-testijiet u r-rekwiżiti tal-prestazzjoni applikabbli għall-installazzjoni tat-tajers imsemmija fl-Anness II (B14) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XV ta’ dan ir-Regolament.
Artikolu 20
Rekwiżiti applikabbli għall-pjanċa tal-limitazzjoni tal-veloċità massima tal-vettura u l-pożizzjoni tagħha fuq il-vettura
Il-proċeduri tat-testijiet u r-rekwiżiti tal-prestazzjoni applikabbli għall-pjanċa tal-limitazzjoni tal-veloċità massima tal-vettura u l-pożizzjoni tagħha fuq il-vettura msemmija fl-Anness II (B15) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XVI ta’ dan ir-Regolament.
Artikolu 21
Rekwiżiti dwar il-protezzjoni tal-okkupanti tal-vettura, inkluż it-tagħmir intern u l-bibien tal-vettura
Il-proċeduri tat-testijiet u r-rekwiżiti tal-prestazzjoni applikabbli għall-protezzjoni tal-okkupanti tal-vettura, inkluż it-tagħmir intern u l-bibien tal-vettura msemmija fl-Anness II (B16) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XVII ta’ dan ir-Regolament.
Artikolu 22
Rekwiżiti applikabbli għal-limitazzjoni tal-potenza nominali massima kontinwa jew netta u/jew tal-veloċità massima tal-vettura mid-disinn
Il-proċeduri tat-testijiet u r-rekwiżiti tal-prestazzjoni applikabbli għal-limitazzjoni tal-potenza nominali massima kontinwa u/jew netta u/jew tal-veloċità tal-vettura mid-disinn imsemmija fl-Anness II (B17) tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XVIII ta’ dan ir-Regolament.
Artikolu 23
Rekwiżiti dwar l-integrità tal-istruttura tal-vettura
Il-proċeduri tat-testijiet u r-rekwiżiti tal-prestazzjoni applikabbli għall-integrità tal-istruttura tal-vettura msemmija fl-Anness II (B18) u l-Anness VIII tar-Regolament (UE) Nru 168/2013 għandhom jitwettqu u jiġu vverifikati skont ir-rekwiżiti stabbiliti fl-Anness XIX ta’ dan ir-Regolament.
KAPITOLU III
OBBLIGI TAL-ISTATI MEMBRI
Artikolu 24
Approvazzjoni tat-tip ta’ vetturi, sistemi, komponenti u unitajiet tekniċi separati
Skont l-Artikolu 22 tar-Regolament (UE) Nru 168/2013 u b’effett mid-dati stabbiliti fl-Anness IV tiegħu, l-awtoritajiet nazzjonali għandhom, fil-każ ta’ vetturi ġodda li mhumiex konformi mar-Regolament (UE) Nru 168/2013 u d-dispożizzjonijiet ta’ dan ir-Regolament, iqisu ċ-ċertifikati tal-konformità bħala mhux aktar validi għall-fini tal-Artikolu 43(1) tar-Regolament (UE) Nru 168/2013 u għandhom, abbażi ta’ raġunijiet ta’ sikurezza funzjonali, jipprojbixxu t-tqegħid fis-suq, ir-reġistrazzjoni jew id-dħul fis-servizz ta’ dawn il-vetturi.
KAPITOLU IV
DISPOŻIZZJONIJIET FINALI
Artikolu 25
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Ottubru 2013.

Labels: 7
8
3